Diari Oficial de la Generalitat Valenciana


Sumari del DOGV 2344, del 13-09-1994 (1994/832379)

ORDRE de 5 de setembre de 1994, de la Conselleria de Treball i Afers Socials, per la qual es convoquen ajudes per a estudiants de paisos en vies de desenvolupament, a fi de realitzar estudis en la Comunitat Valenciana.
--------------------------------------------------------------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/o/1994/09/05/(1)/dof/vci/html**

### Dades del document

Número de DOGV
:   2344

Data del DOGV
:   13-09-1994

Secció del DOGV
:   DISPOSICIONS GENERALS

Número del document
:   1994/832379


Data del document
:   05-09-1994

Organisme emissor
:   Conselleria de Treball i Afers Socials

Tipus de document
:   Ordre

ORDRE de 5 de setembre de 1994, de la Conselleria de Treball i Afers Socials, per la qual es convoquen ajudes per a estudiants de països en vies de desenvolupament, a fi de realitzar estudis en la Comunitat Valenciana. [94/6109]  
Des de l'aprovació per les Corts Valencianes del Programa de Cooperació i Solidaritat amb els països en vies de desenvolupament, la comissió executiva per a la seua aplicació ha concedit anualment ajudes a estudiants d'aquest països com una forma més d'incrementar el desenvolupament humà a través de la formació i capacitació dels ciutadans.  
La comissió executiva per a l'aplicació del Programa, creada pel Decret 48/1989, de 4 d'abril, del Consell de la Generalitat Valenciana, prenent com a base la política seguida i l'experiència acumulada en aquests darrers anys, en la seua reunió de 30 de juny de 1994, ha considerat convenient renovar aquestes ajudes a fi d'objectivar la selecció dels seus beneficiaris i establir una sèrie de garanties que permetran realitzar un seguiment més adequat de l'efectivitat de les ajudes.  
Aquesta ordre té, per tant, l'objecte d'atendre una convocatòria a la qual es puguen acollir estudiants de països en vies de desenvolupament que desitgen realitzar els seus estudis en la Comunitat Valenciana.  
Per això, i fent ús de les facultats que em confereix la Llei 5/1983, de 30 de desembre, del Govern Valencià,  
ORDENE:  
Primer  
Es convoquen ajudes per a estudiants de països amb què la Generalitat Valenciana manté relacions de col·laboració en el marc del Programa de Cooperació i Solidaritat amb Països en Vies de Desenvolupament, a fi que realitzen estudis en la Comunitat Valenciana.  
L'import global màxim destinat a aquestes ajudes serà de 4.300.000 pessetes (quatre milions tres-centes mil pessetes), que seran finançades amb càrrec a la línia pressupostària 402/000/94 «Cooperació internacional», aplicació pressupostària 13.76.522.58.4, dels crèdits de la Conselleria de Treball i Afers Socials consignats en els Pressupostos de la Generalitat Valenciana per a 1994.  
Segon  
Les ajudes es concediran en funció de les sol·licituds presentades, atenent una de les següents modalitats:  
1. Prestació econòmica mensual de fins a cinquanta mil pessetes mensuals.  
2. Ajuda per a desplaçaments.  
3. Beca de residència i manutenció en el col·legi major La Coma.  
Excepcionalment podrà acumular-se la segona d'aquestes modalitats a qualsevol de les altres dues, i serà incompatible, en tot cas, la percepció de la primera amb el benefici de la tercera.  
Les ajudes que es concedesquen tindran com a límit les disponibilitats pressupostàries, així com el nombre de places de residència.  
La Conselleria de Treball i Afers Socials disposarà el que calga perquè els estudiants que resulten beneficiaris tinguen atesa l'assistència sanitària durant el període de duració del curs per al qual se'ls concedesca l'ajuda, i sempre pel seu període de duració.  
Tercer  
Les sol·licituds es presentaran en la Conselleria de Treball i Afers Socials, conformement amb l'imprés que figura en l'annex I, assenyalant un domicili a l'efecte de les notificacions, a les quals caldrà adjuntar:  
- Fotocòpia del passaport.  
- Carta d'acceptació del centre sol·licitat o fotocòpia de l'escrit dirigit per l'interessat al centre, sol·licitant l'admissió o reserva de plaça quan escaiga.  
- Declaració personal del sol·licitant on es comprometa a la realització dels tràmits legalment exigibles per a la legalització de la seua estada en la Comunitat Valenciana.  
- Currículum.  
- Certificat mèdic.  
- Dues fotografies mida carnet, amb el nom i els cognoms al dors.  
- Si així ho requereixen els estudis per realitzar, certificat de revalidació d'estudis cursats a l'estranger pels equivalents espanyols o justificant d'haver estat sol·licitats.  
- Declaració jurada on es faça constar que no és beneficiari de cap altra ajuda o beca oficial per a la realització d'estudis a Espanya.  
Quart  
Les ajudes s'atorgaran pel període corresponent des de l'inici de les classes fins desembre de 1994, transcorregut el qual sempre que existesca dotació pressupostària prèvia i així ho propose la comissió executiva o la comissió que aquesta designe a aquest efecte, a la vista dels informes sobre la trajectòria dels estudiants becats, es podrà prorrogar l'ajuda pel temps indispensable per a la finalització del curs per al qual es va rebre l'ajuda, complint totes les condicions que exigesca la legislació pressupostària vigent en aquell moment.  
Cinquè  
1. Tindran preferència les següents sol·licituds, en l'ordre que a continuació se cita:  
a) Les formalitzades pels estudiants no universitaris becats en anys anteriors pel Programa de Cooperació i Solidaritat amb Països en Vies de Desenvolupament, que hagen superat amb èxit el curs anterior i que finalitzen els estudis el curs 1994/1995, sempre que presenten informe favorable per continuar del centre on hauran cursat els estudis.  
b) Les formalitzades per estudiants universitaris, quan la sol·licitud es referesca a la continuïtat dels estudis iniciats, becats en anys anteriors, sempre que hagen superat satisfactòriament el curs anterior i així ho estime la comissió avaluadora.  
c) Les formalitzades per estudiants procedents de països del Magrib o de països llatinoamericans.  
d) Les formalitzades per a la realització de cursos de doctorat i d'especialització en universitats o centres oficials de la Comunitat Valenciana.  
2. Com a criteri complementari s'atendrà per a la concessió de les ajudes, al currículum presentat per cada sol·licitant.  
Sisè  
Són obligacions dels beneficiaris de les ajudes:  
1. Trobar-se en la Comunitat Valenciana el dia d'inici de les classes del curs per al qual se sol·licita l'ajuda. A aquest efecte s'haurà de presentar en les dependències de la Conselleria de Treball i Afers Socials. En cas de no presentar-s'hi sense la deguda justificació, perdran la primera mensualitat i si no s'incorporen transcorregut un mes, perdran la totalitat de l'ajuda concedida.  
2. El beneficiari haurà de sol·licitar la visa d'estudiant que legalitze la seua estada en la Comunitat Valenciana.  
3. Hauran de residir en la Comunitat Valenciana i hauran de comunicar les absències del territori nacional superiors a quinze dies a la Conselleria de Treball i Afers Socials.  
4. Formalitzada la matrícula, hauran de trametre'n fotocòpia on conste clarament el curs i les assignatures de què s'ha matriculat, que en cap cas podran ser d'un nombre inferior a les dues terceres parts del nombre total d'assignatures del curs.  
5. No podran canviar el centre d'estudis previst sense el coneixement i l'acceptació de la Conselleria de Treball i Afers Socials.  
6. Cada becari al final de la seua estada haurà de presentar una breu memòria i trametre una còpia confrontada de les seues qualificacions.  
7. El beneficiari haurà de comprometre's a obtenir un aprofitament satisfactori dels estudis objecte de la beca i quedarà subjecte a la disciplina acadèmica que li siga exigible.  
8. En el cas de tesis doctorals, els beneficiaris hauran de presentar un informe del director de tesi en el moment en què sol·liciten la renovació.  
9. Hauran de comunicar qualsevol variació respecte a les declaracions inicial sobre la percepció de qualsevol altra ajuda per a la realització d'estudis.  
L'incompliment d'aquestes obligacions podrà, ateses les circumstàncies, suposar la pèrdua de l'ajuda i, si escau, el reintegrament de les quantitats percebudes, d'acord amb el que preveu l'article 47.9 d) del Decret Legislatiu de 26 de juny de 1991, del Consell de la Generalitat Valenciana, amb el qual s'aprova el text refós de la Llei d'Hisenda Pública de la Generalitat Valenciana.  
Setè  
La comissió executiva o la que aquesta designe formularà la corresponent proposta de resolució al conseller de Treball i Afers Socials, el qual, en un termini de deu dies, resoldrà sobre les ajudes concedides.  
En el cas de no resoldre en el termini fixat, s'entendran desestimades totes les sol·licituds, sense perjudici del que es dispose quan recaiga resolució expressa. Aquesta resolució serà definitiva en via administrativa i els interessats podran interposar els recursos que escaiga en dret.  
La resolució de concessió podrà quedar condicionada als requisits d'admissió del beneficiari de l'ajuda.  
La resolució de concessió de l'ajuda es podrà atorgar des del començament del curs per al qual se sol·licita, encara que aquest es produesca abans de l'esmentada resolució.  
Vuitè  
El termini de presentació de sol·licituds finalitzarà el 30 de setembre.  
Novè  
Aquesta ordre entrarà en vigor el mateix dia de la seua publicació al Diari Oficial de la Generalitat Valenciana.  
València, 5 de setembre de 1994  
El conseller de Treball i Afers Socials,  
FRANCISCO J. SANAHUJA SANCHIS  
ANNEX I  
(facsímil)


Còpia Permalink ELI